
Ενημερωτικό Δελτίο 
Η αγωνία για την Χαλυβουργική 
και η Ομολογία του Δημάρχου !   
Α) Σχετικά με την συνεδρίαση της 7ης/12/10 του Δημοτικού Συμβουλίου Ελευσίνας,  σας ενημερώνουμε  για τα εξής :

· Μονάδα Ηλεκτροπαραγωγής της Χαλυβουργικής. Ενημερώσαμε το Σώμα πως συζητήθηκε στο Συμβούλιο της Επικρατείας (6 Οκτωβρίου) η πρώτη υπόθεση της χορήγησης Άδειας Ηλεκτροπαραγωγής 880 MW στην Χαλυβουργική. Επίσης, ότι η δεύτερη προσφυγή κατά της Έγκρισης Περιβαλλοντικών Όρων του έργου της κατασκευής μονάδων Ηλεκτροπαραγωγής, συνολικής ισχύος 880 MW, προσδιορίστηκε για τις 9/3/2011. 

Επικρίναμε την στάση του Δημάρχου ο οποίος, παρότι γνώριζε, δεν ενημέρωσε ούτε το Δημοτικό Συμβούλιο αλλά ούτε και τους δημότες για το θέμα. Οι ανησυχίες μας για την δυσμενή κατάληξη της πρώτης υπόθεσης εντάθηκαν ακόμα περισσότερο μετά την διαπίστωση ότι η σχετική Εισήγηση στο Συμβούλιο της Επικρατείας (ΣτΕ) ήταν απορριπτική για τους λόγους που προβάλλει ο Δήμος! Αναμένεται με αγωνία  η έκδοση της απόφασης.
Είναι προφανές ότι οι δίκες αυτές διεξάγονται εν μέσω θλιβερής άπνοιας κινητοποιήσεων της τοπικής κοινωνίας και μάλιστα στην εποχή ενός κλίματος Fast Τrack (γρήγορη διαδρομή), που εξαιτίας της δυσμενούς οικονομικής συγκυρίας, εξορίζει τον περιβαλλοντικό έλεγχο.
Παρότι οι υποθέσεις έχουν εισαχθεί στο Ε’ «φιλοπεριβαλλοντικό» Τμήμα του ΣτΕ - εν αντιθέσει με την υπόθεση της ΠΕΤΡΟΛΑ που εισήχθη αυθωρεί και παραχρήμα στην Ολομέλεια του ΣτΕ για να κριθεί από λιγότερο ευαισθητοποιημένο περιβαλλοντικά σύνολο Δικαστών... - τίποτα δεν εγγυάται ότι ένα νέο περιβαλλοντικό έγκλημα, μετά την θηριώδη γιγάντωση του διυλιστηρίου της ΠΕΤΡΟΛΑ, δεν θα προστεθεί στο Θριάσιο. 

Είναι προφανές ότι ακόμη και η ακύρωση της Έγκρισης Περιβαλλοντικών Όρων, αν δεν ακυρωθεί η Άδεια Ηλεκτροπαραγωγής θα διατηρήσει στο ακέραιο το δικαίωμα της Χαλυβουργικής να διεκδικήσει στο απώτερο μέλλον ένα νέο, περιβαλλοντικά οδυνηρό για το Θριάσιο, σχέδιο μονάδων με τα ίδια ή λιγότερα μεγαβάτ…  

Ο Δήμαρχος κατά τους τελευταίους 13 μήνες απέφυγε συστηματικά την άσκηση οποιασδήποτε πίεσης προς την Κυβέρνηση για το θέμα, αρνούμενος ακόμα και την διοργάνωση μιας ειδικής συνεδρίασης του Δημοτικού Συμβουλίου όπως επανειλημμένως ζητήσαμε. Δεν έχει να επικαλεστεί ούτε μία χειροπιαστή ενέργεια πίεσης με σκοπό την έγκαιρη πολιτική λύση του προβλήματος το οποίο έχει αφεθεί στην αμφίβολη κρίση των δικαστών του ΣτΕ! 
Δεν είναι τυχαίο πως ανόητοι καιροσκοπικοί υπολογισμοί εμπόδισαν οποιαδήποτε αναφορά για το θέμα στα προεκλογικά προγράμματα όλων των δημοτικών παρατάξεων κατά τις πρόσφατες δημοτικές εκλογές αλλά και στις προεκλογικές,  βαρύγδουπες κατά τ’ άλλα,  ομιλίες όλων των υποψηφίων Δημάρχων! 
Δεσμευμένοι και εξαρτημένοι πλήρως από τα συμφέροντα που απαιτούσαν  την γιγάντωση του Διυλιστηρίου, Δήμαρχος και Νομάρχης, φοβούμενοι την διόγκωση της λαϊκής αντίδρασης κατά  της γιγάντωσης της ΠΕΤΡΟΛΑ, που ήταν η πιο άμεση περιβαλλοντική απειλή,  χρησιμοποίησαν το θέμα της εγκατάστασης κολοσσιαίας μονάδας Ηλεκτροπαραγωγής από την ΧΑΛΥΒΟΥΡΓΙΚΗ,  όχι από ειλικρινή πεποίθηση για το θέμα, αλλά  για να πετάξουν την …. μπάλα σε άλλο γήπεδο! Να υποβαθμίσουν, δηλαδή, σε ….τεταρτεύουσας σημασίας το τεράστιο και άμεσο πρόβλημα της γιγάντωσης του διυλιστηρίου της ΠΕΤΡΟΛΑ, παραπληροφορώντας και αποπροσανατολίζοντας την κοινή γνώμη. Πάει πολύ να γίνονται τιμητές και να μας καταλογίζουν ότι «πνίξαμε – τάχατες - το θέμα της Χαλυβουργικής» επειδή αγωνιστήκαμε με συνέπεια κατά της γιγάντωσης του διυλιστηρίου το οποίο μάλλον θαυμάζουν βλέποντάς το να υψώνεται θηριωδώς!
Όλες οι ελπίδες μας πλέον επαφίενται στον καλό Θεό της Ελευσίνας και του Θριάσιου!
· ΕΛΠΕ και περικοπή της Ειδικής Εισφοράς Πετρελαιοειδών. Κατά την  συζήτηση του σοβαρού θέματος της περικοπής της Ειδικής Εισφοράς των Πετρελαιοειδών προς τους πληττόμενους από διυλιστήρια Δήμους, καταγγείλαμε ως υποκριτική την συμπεριφορά του Δημάρχου, ο οποίος διαχειρίστηκε το θέμα με πολιτική ιδιοτέλεια και ερήμην του Δημοτικού Συμβουλίου με συνέπεια την απώλεια, χωρίς έγκαιρη αντίδραση,   τουλάχιστον του 50% της Εισφοράς προς τον Δήμο μας για το έτος 2009. Ο Δήμαρχος :
α)  Δεν έδωσε καμία πειστική εξήγηση γιατί εισήγαγε το θέμα στο Δημοτικό Συμβούλιο με καθυστέρηση 3 μηνών, παρότι πολλάκις κι επιμόνως του το ζητούσαμε από τον Ιούλιο και παρότι  ο ίδιος είχε απτές αποδείξεις ότι η Εισφορά περικόπτεται! Δεν ήθελε να «δυσαρεστήσει» την Κυβέρνηση γιατί προσδοκούσε το χρίσμα και πολιτικά οφελήματα από αυτήν… Ακόμη και τώρα, παραπλανητικά επιρρίπτει τις ευθύνες  στον … Υφυπουργό, ενώ σιωπά για τις ευθύνες της εντολοδότριας  Κυβέρνησης !  
β) Δεν κατέθεσε στο Δημοτικό Συμβούλιο, παρότι την ζητήσαμε, την «καλοκαιρινή» όπως επικαλείται-  επιστολή του για το θέμα προς τους Υπουργούς. Υπάρχει άραγε τέτοια επιστολή; Κι αν ναι, γιατί δεν αναρτήθηκε στην ιστοσελίδα του Δήμου, γιατί δεν δόθηκε στην δημοσιότητα, γιατί δεν κατατίθεται τώρα στο Δημοτικό Συμβούλιο; 
γ) Δεν ενημέρωσε τους πολίτες κατά την διάρκεια της προεκλογικής περιόδου για την διαφαινόμενη περικοπή του τόσο σημαντικού για τον Δήμο αναπτυξιακού πόρου. 
δ) Δεν ανέλαβε καμία πρωτοβουλία από το καλοκαίρι έως τον Δεκέμβριο για την δημιουργία κοινού μετώπου με όλους τους Δήμους που λαμβάνουν την Εισφορά , ούτε καν με τους όμορους Δήμους Ασπροπύργου, Μάνδρας και Νέας Περάμου.
ε) Δεν κατέθεσε εγκαίρως προσφυγή κατά της δυσμενούς απόφασης.
ε) Ανέδειξε τον Πρόεδρο των ΕΛΠΕ κ. Γιαννίτση  ως διαμεσολαβητή  μεταξύ του Δήμου και της Κυβέρνησης για την απόδοση της Ειδικής Εισφοράς! Υπενθυμίζεται ότι η Ειδική Εισφορά επί των Πετρελαιοειδών δεν αποδίδεται από τα διυλιστήρια στους Δήμους! Αποτελεί κρατική επιχορήγηση από τους πόρους που προκύπτουν από την φορολόγηση των καυσίμων. Αλήθεια, τι δουλειά έχουν τα ΕΛΠΕ με την απόδοση από την Κυβέρνηση της Ειδικής Εισφοράς Πετρελαιοειδών; Πώς εμπλέκεται ο Πρόεδρος των ΕΛΠΕ; Και πώς εξαρτήθηκε ο Δήμαρχος από τον Πρόεδρο των ΕΛΠΕ για την απόδοση στο Δήμο της Ειδικής Εισφοράς ώστε να του κοινοποιεί τις επιστολές του προς Υφυπουργό; Ποιές άγνωστες «διαβουλεύσεις» δίνουν το δικαίωμα στον Δήμαρχο να χρησιμοποιεί ως μεσάζοντα το Πρόεδρο των ΕΛΠΕ; Πόσο εξαπατημένος αισθάνεται ο Δήμαρχός μας όταν υποχρεώνεται να … «απειλήσει» τα ΕΛΠΕ με την επιστολή του προς τον Υφυπουργό και την κοινοποίησή της προς τον Πρόεδρο των ΕΛΠΕ; Λέει τώρα: «Είναι φανερό ότι πλέον αλλάζει ριζικά η οπτική γωνία που βλέπουμε την λειτουργία των ΕΛΠΕ στην περιοχή μας»! 
Τι να εννοεί άραγε ο Δήμαρχος; Ότι από τώρα και στο εξής θα τους κάνει τον βίο αβίωτο; Μήπως διαμαρτυρήθηκε για τις περιβαλλοντικές βλάβες που προκαλεί το διυλιστήριο στον Λόφο της Βλύχας; Μήπως πρόσφατα δεν αναμάσησε την θέση της εταιρίας για τους ανέργους που διεκδικούν εργασία στην επέκταση και για την αφόρητη δυσοσμία από το διυλιστήριο στην οποία εκτέθηκαν οι εργαζόμενοι και ο πληθυσμός τον Νοέμβριο, παρουσιάζοντάς την περίπου ως …φυσικό φαινόμενο; Ούτε μια φορά δεν κατήγγειλε στις αρχές τα συνεχή περιστατικά δυσοσμίας του διυλιστηρίου, ενώ αρνήθηκε ακόμα και την λήψη απόφασης για το θέμα από το Δημ. Συμβούλιο. 
Εκτός των άλλων η ανωτέρω κατακλείδα της επιστολής του Δημάρχου αποτελεί και την πιο κραυγαλέα ομολογία ότι μέχρι τώρα έβαζε πλάτες στα ΕΛΠΕ  για να υλοποιήσουν τα σχέδια γιγάντωσης του διυλιστηρίου. 

Παρόμοια επιστολή με προφανή αναλογία αλλά και μεθοδολογία, όπως αποκαλύψαμε το Ιούνιο του 2009, είχε αποστείλει ο Δήμαρχος και στις 25 Οκτωβρίου 2004. (Επισυνάπτονται οι 2 επιστολές). 
· Για το ΚΔΑΥ Ελευσίνας. Ενημερώσαμε το Δημοτικό Συμβούλιο ότι οι Δήμοι Κορίνθου, Σαρωνικού, Αίγινας και Αγ. Θεοδώρων εξυπηρετούνται από το Κέντρο Ανακυκλώσιμων Υλικών Ελευσίνας της Ελληνικής Εταιρείας Αξιοποίησης Ανακύκλωσης. Επισημάναμε ότι ουδέποτε το Δημοτικό Συμβούλιο ενημερώθηκε για το θέμα ώστε να εκδηλώσει την συναίνεση ή την αντίθεσή του. Ο Δήμαρχος απάντησε ότι γνωρίζει το θέμα και διαβουλεύεται με το ΚΔΑΥ Ελευσίνας για τον σκοπό αυτό. Ωστόσο οι διαβουλεύσεις θα είχαν  νόημα μετά από απόφαση του Δημοτικού Συμβουλίου και πάντως πριν ξεκινήσει η υποδοχή των οχημάτων των τεσσάρων Δήμων. Εκτός κι αν γίνονται για να νομιμοποιηθούν οι ειλημμένες αποφάσεις. Υπενθυμίσαμε, τέλος, ότι η Μαγούλα δεν εξυπηρετείται από το ΚΔΑΥ Ελευσίνας! 
Β) Χριστουγεννιάτικοι  μποναμάδες από το ΥΠΕΚΑ. Με διαδοχικές αποφάσεις της Υπουργού ΠΕΚΑ ανανεώθηκαν οι Περιβαλλοντικοί Όροι λειτουργίας του εργοστασίου ΤΙΤΑΝ στην Ελευσίνα  και του τριτοκοσμικού διαλυτηρίου πλοίων του Μπακόπουλου στο Καλυμπάκι έως το 2017 και το 2015 αντίστοιχα. Καλή Χρονιά! 

